Поштовани ученици 5. разреда,

на претходном часу почели смо да учимо ХИДРОСФЕРУ, а ви треба да знате шта је то салинитет и колико износи просечан салинитет Светског мора? Објасни цунами? Која је најпознатија топла морска струја и куда тече? Данашња лекција из географије носи назив ВОДЕ НА КОПНУ

Воде на копну деле се на **подземне** и **површинске.** Подземне воде су воде у Земљиној кори. Настале су углавном упијањем и понирањем атмосферске воде. Подземна вода се назива ИЗДАН а место где подземна вода избија на површину, зове се ИЗВОР.

Површинске воде чине РЕКЕ, ЈЕЗЕРА и МОЧВАРЕ. Река је водени ток који се креће речним коритом од извора према ушћу. Извор је место где настаје река, а ушће је место на коме се река улива у океан, море, језеро или другу реку.

РЕЧНИ СИСТЕМ чини главна река са својим притокама (нпр. речни систем Дунава, чини Дунав и његове притоке). РЕЧНА МРЕЖА обухвата све реке на некој територији (нпр. речна мрежа Србије). Територија са које сва површинска и подземна вода отиче у један речни систем назива се РЕЧНИ СЛИВ. Узвишење у рељефу које одваја два речна слива назива се РАЗВОЂЕ.

Најдужа река сваког континента: Амазон (најдужа и водом најбогатија река света)– Јужна Америка; Нил – Африка; Јангцекјанг – Азија; Мисисипи – Северна Америка; Волга – Европа; Мари – Аустралија (пронађите ове реке на карти света и погледајте где се уливају, у која мора односно језеро).

Језеро је удубљење на копну испуњено водом, које није у непосредној вези с морем. По начину постанка језера се деле на ПРИРОДНА и ВЕШТАЧКА. Природна језера се деле на тектонска, вулканска, ледничка, крашка, еолска и друга (погледајте текст у уџбенику на стр. 143.). Вештачка језера настају преграђивањем речних токова бранама, углавном због производње електричне енергије, наводњавања и водоснадбевања. Највећа језера на свету су: Каспијско језеро у Азији, и Горње језеро у Северној Америци, а најдубља су: Бајкалско језеро у Азији, и Тангањика у Африци (погледајте карту света и нађите ова језера).

Драги петаци, препишите ову лекцију у ваше свеске. Питања која треба да знате су:

1. Како се деле воде на копну?
2. Шта је издан?
3. Шта је извор?
4. Објасни појмове: речни систем, речна мрежа, речни слив, развође.
5. Наведи најдужу реку сваког континента и покажи је на карти света.
6. Како се деле језера по начину постанка?
7. Наведи 2 највећа и 2 најдубља језера на свету и покажи их на карти света.

 Поздрав од наставнице географије